DÔVODOVÁ   SPRÁVA

Všeobecná časť  

Materiál sa predkladá na ďalšie legislatívne konanie ako iniciatívny návrh, ktorého cieľom je dosiahnuť efektívnejšie nakladanie s finančnými prostriedkami a nehnuteľným majetkom štátu zmenou hraníc Vojenského obvodu Lešť a Vojenského obvodu Valaškovce. 
Z uvedených vojenských obvodov sa navrhujú vyčleniť územia v súlade s ustanovením          § 4 zákona č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov (ďalej len „zákon o vojenských obvodoch“) nariadením vlády Slovenskej republiky. 
Podľa § 11 ods. 1 zákona o vojenských obvodoch sa vojenské obvody zriadené podľa zákona č. 169/1949 Zb. o vojenských obvodoch považujú za vojenské obvody zriadené podľa zákona o vojenských obvodoch. Hranice Vojenského obvodu Lešť a Vojenského obvodu Valaškovce neboli počas účinnosti zákona o vojenských obvodoch zatiaľ menené. 
Návrhom zmeny hraníc Vojenského obvodu Lešť a Vojenského obvodu Valaškovce nebudú dotknuté záujmy ozbrojených síl Slovenskej republiky a zostávajúce územie vojenských obvodov bude naďalej spĺňať požiadavky na zabezpečenie úloh obrany štátu. Pozemky navrhnuté na vyčlenenie sú situované v okrajových, hraničných častiach vojenských obvodov s civilným sektorom a mimo ohrozených plôch. 
Z hľadiska hospodárenia Vojenských lesov a majetkov SR, štátny podnik, so sídlom v Pliešovciach (ďalej len „štátny podnik“) je vyčlenenie nehnuteľností z vojenských obvodov odôvodnené potrebou reštrukturalizácie bytového fondu v správe štátneho podniku a efektívnejším hospodárením vybraných objektov poľnohospodárskej výroby, ktoré sú technicky a technologicky nevyhovujúce, a k nim postavené nadpočetné pohotovostné byty zastarané a nepotrebné. Obdobne je to aj s časťou bytov postavených pre potreby lesného hospodárstva. Štátny podnik má v správe bytový fond charakteru rodinných domov s prislúchajúcimi hospodárskymi budovami a priľahlými pozemkami a poľnohospodárskymi objektmi pre živočíšnu výrobu v okrajových častiach vojenských obvodov na územiach, ktoré neslúžia na výcvik a iné činnosti ozbrojených síl a ozbrojených zborov. Nájomníci predmetných bytov na 96 % už nie sú zamestnancami štátneho podniku. Tieto nehnuteľnosti a práva k nim na území vojenských obvodov môžu byť podľa zákona o vojenských obvodoch iba vo vlastníctve štátu. 
Predmetné objekty, ktoré slúžili v minulosti poľnohospodárstvu, ako aj byty sú vo veľmi zlom technickom stave a vyžadujú značné finančné prostriedky na údržbu, opravy, rekonštrukcie, prípadne na búranie a stráženie. Pri vyčlenení územia z vojenských obvodov môžu nájomcovia bytov nadobudnúť byty do osobného vlastníctva, čím sa dosiahne zníženie finančných prostriedkov vynakladaných zo strany štátneho podniku na ich opravy a údržby. Vyčlenenie územia, na ktorom sa nachádzajú objekty poľnohospodárskej výroby, z vojenských obvodov umožní voľný prístup na územie farmy bez predchádzajúcich povolení vstupu na územie vojenského obvodu, zvýši sa konkurencieschopnosť farmy a tiež zamestnanosť v regióne.   
Návrhom nariadenia vlády Slovenskej republiky o zmene hraníc Vojenského obvodu Lešť a Vojenského obvodu Valaškovce sa zmení rozloha uvedených vojenských obvodov takto: 
a)	z Vojenského obvodu Lešť sa vyčlenia nehnuteľnosti s výmerou 197 272 m2, čo je 0,13 % celkovej výmery tohto vojenského obvodu; vyčlenené územie sa začlení do územia obcí Pliešovce, Horné Strháre a Veľký Lom, 
b)	z Vojenského obvodu Valaškovce sa vyčlenia nehnuteľnosti s výmerou 25 993 m2, čo je 0,02 % celkovej výmery tohto vojenského obvodu; vyčlenené územie sa začlení do územia obcí Kamienka a Zemplínske Hámre.

Dotknuté obce vyjadrili súhlas so začlenením navrhovaného územia do katastrálneho územia svojej obce podľa zákona o vojenských obvodoch. Zmena hraníc vojenských obvodov nemá vplyv na vlastníctvo majetku štátu. Nehnuteľnosti uvedené v § 1 ods. 1 zákona č. 229/             1991 Zb. o úprave vlastníckych vzťahov k pôde a inému poľnohospodárskemu majetku v znení zákona č. 93/1992 Zb. prejdú do správy Slovenského pozemkového fondu s výnimkou pozemkov uvedených v § 17 ods. 1 tohto zákona.
Ďalšie nakladanie s nehnuteľným majetkom štátu, ktorý je predmetom vyčlenenia z územia vojenských obvodov, sa bude riešiť v súlade so zákonom č. 111/1990 Zb. o štátnom podniku  v znení neskorších predpisov, so zákonom Národnej rady Slovenskej republiky č.182/1993 Z. z. o vlastníctve bytov a nebytových priestorov v znení neskorších predpisov a v súlade s ďalšími zákonmi.
Prínos navrhovanej právnej úpravy najmä z pohľadu hospodárenia štátneho podniku je uvedený v doložke finančných, ekonomických, environmentálnych vplyvov, vplyvov na zamestnanosť a na podnikateľské prostredie. Ministerstvo financií Slovenskej republiky v rámci medzirezortného pripomienkového konania vzalo na vedomie, že predložený návrh nariadenia vlády Slovenskej republiky nebude mať vplyv na rozpočet verejnej správy. 
Predložený návrh nariadenia vlády Slovenskej republiky je v súlade s Ústavou Slovenskej republiky, zákonmi, ako aj s medzinárodnými zmluvami, ktorými je Slovenská republika viazaná. 
Neexistujú prekážky na sprístupnenie materiálu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) a podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov.  	                                        

Doložka zlučiteľnosti právneho predpisu
s právom Európskych spoločenstiev a Európskej únie

1.	Predkladateľ právneho predpisu: Ministerstvo obrany Slovenskej republiky.  

2.	Názov návrhu právneho predpisu: návrh nariadenia vlády Slovenskej republiky o   zmene hraníc Vojenského obvodu Lešť a Vojenského obvodu Valaškovce. 

3.	Problematika návrhu právneho predpisu:
a)	nie je upravená v práve Európskych spoločenstiev: 	- primárnom
                                                                                              	- sekundárnom, 
b)	nie je upravená v práve Európskej únie: 			- primárnom
                                                                            		- sekundárnom,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. 

4.	Záväzky Slovenskej republiky vo vzťahu k Európskym spoločenstvám a Európskej únii:
a)	identifikácia záväzkov vyplývajúcich z Aktu o podmienkach pristúpenia pripojeného k Zmluve o pristúpení Slovenskej republiky k Európskej únii: 
      z Aktu  o podmienkach pristúpenia nevyplývajú žiadne záväzky ani prechodné obdobia týkajúce sa predmetu úpravy, 
b)	identifikácia prechodných období vyplývajúcich z Aktu o podmienkach pristúpenia pripojeného k Zmluve o pristúpení Slovenskej republiky k Európskej únii: 
      z Aktu  o podmienkach pristúpenia nevyplývajú žiadne prechodné obdobia týkajúce sa predmetu úpravy,
c)	lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca: bezpredmetné, 
d)	informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení: bezpredmetné, 
e)	informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia: bezpredmetné. 

5.	Stupeň zlučiteľnosti návrhu právneho predpisu alebo návrhu legislatívneho zámeru          s právom Európskych spoločenstiev alebo právom Európskej únie: vzhľadom na vnútroštátny charakter  upravovanej problematiky je posudzovanie zlučiteľnosti návrhu nariadenia vlády Slovenskej republiky s právom Európskych spoločenstiev a právom Európskej únie bezpredmetné.

6.	Gestor a spolupracujúce rezorty: bezpredmetné. 

Doložka
finančných, ekonomických, environmentálnych vplyvov, vplyvov na zamestnanosť
a na podnikateľské prostredie

Zhodnotenie finančných vplyvov
Navrhované zmeny vojenských obvodov nebudú mať vplyv na rozpočtovú kapitolu Ministerstva obrany Slovenskej republiky ani na štátny rozpočet ako celok. Návrh nariadenia vlády Slovenskej republiky nebude mať nepriaznivý vplyv na rozpočty obcí ani na rozpočty vyšších územných celkov. Nehnuteľnosti uvedené v § 1 ods. 1 zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení zákona č. 93/1992 Zb. prejdú do správy Slovenského pozemkového fondu s výnimkou pozemkov uvedených v § 17 ods. 1 tohto zákona.

Zhodnotenie ekonomických vplyvov
Návrh nariadenia vlády Slovenskej republiky má priaznivý vplyv na hospodárenie štátneho podniku a priaznivý vplyv na životnú úroveň obyvateľov žijúcich na území vyčleňovanom            z vojenského obvodu. Návrh nariadenia vlády Slovenskej republiky nemá priamy vplyv na hospodárenie iných fyzických osôb a právnických osôb.
Zmena hraníc Vojenského obvodu Lešť umožní zníženie prevádzkových nákladov štátneho podniku, odštepného závodu Pliešovce, ktoré boli naplánované na rok vo výške 1 448 000 Sk a na päť rokov vo výške 7 240 000 Sk na údržby, opravy, rekonštrukcie a stráženie stavieb na vyčleňovanom území. Pri prenájme pozemkov a stavieb sa predpokladá príjem ročne vo výške 100 000 Sk. Na ďalšiu správu lesného majetku štátu štátnym podnikom je podľa § 50 ods. 4 zákona č. 326/2005 Z. z. o lesoch potrebný súhlas Ministerstva pôdohospodárstva Slovenskej republiky.
Osobám, ktoré majú trvalý pobyt na vyčleňovanom území v tomto vojenskom obvode (84 osôb), sa zlepšia životné podmienky a zvýši sa možnosť sebarealizácie napr. formou podnikania z dôvodu, že sa zrušia obmedzenia vyplývajúce zo zákona o vojenských obvodoch (zákaz voľného vstupu a vjazdu do vojenského obvodu, možnosť vlastniť pozemky a stavať na nich nehnuteľnosti). 
Zmena hraníc Vojenského obvodu Valaškovce umožní zníženie prevádzkových nákladov štátneho podniku, odštepný závod Kamenica nad Cirochou, ktoré boli naplánované na rok vo výške 200 200 Sk a na päť rokov vo výške 1 001 000 Sk na údržby, opravy, rekonštrukcie bytov, domov a hospodárskych objektov, ktoré sa nachádzajú na vyčleňovanom území. Pri prenájme pozemkov a stavieb sa predpokladá príjem ročne vo výške 150 000 Sk.
Osobám, ktoré majú trvalý pobyt v bytoch na vyčleňovanom území (9 osôb), sa zlepšia životné podmienky. 
Plánované náklady štátneho podniku na údržbu, opravy a rekonštrukciu objektov môžu každoročne stúpať v závislosti od vývoja cien vstupných produktov ovplyvňujúcich prevádzkové náklady. 

Zhodnotenie environmentálnych vplyvov
Návrh nariadenia vlády Slovenskej republiky nepredpokladá žiadny vplyv na životné prostredie.

Zhodnotenie vplyvov na zamestnanosť
Návrh nariadenia vlády Slovenskej republiky nepredpokladá redukciu počtu zamestnancov, pričom môže mať priaznivý vplyv na zamestnanosť v regióne.

Zhodnotenie vplyvov na podnikateľské prostredie
Návrh nariadenia vlády Slovenskej republiky nebude mať vplyv na podnikateľské prostredie.

Osobitná časť

K § 1
Ustanovenie upravuje zmenu hraníc Vojenského obvodu Lešť. Navrhuje sa z tohto vojenského obvodu, konkrétne z katastrálnych území Lažteky, Podjavorie I., Lešť II. a Vidov Vrch, vyčleniť nehnuteľnosti s celkovou výmerou 197 272 m2. Uvedené územie sa navrhuje začleniť do územia obcí  Pliešovce, Horné Strháre a Veľký Lom. 
	
K § 2
Ustanovenie upravuje zmenu hraníc Vojenského obvodu Valaškovce. Navrhuje sa z tohto vojenského obvodu, konkrétne z katastrálnych území Valaškovce - stred a Valaškovce – sever, vyčleniť nehnuteľnosti s celkovou výmerou 25 993 m2. Uvedené územie sa navrhuje začleniť do územia obcí Kamienka a Zemplínske Hámre.
 	
K § 3
Navrhuje sa, aby predložené nariadenie vlády Slovenskej republiky nadobudlo účinnosť 15. marca 2006. 

K prílohám 
Pozemky vyčleňované z vojenských obvodov sú podľa katastrálnych území, parcelných čísel, druhov pozemkov a výmer uvedené v prílohe č. 1 a 2 k návrhu nariadenia vlády Slovenskej republiky.